Temeljem članka 35. stavka 2. i članka 391. stavka 1. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12 i 152/14), članka 65. stavka 2. i članka 69. Zakona o sportu („Narodne novine“ broj 71/06, 150/08, 124/10, 124/11, 86/12, 94/13, 85/15, 19/16 i 98/19) i članka 45. Statuta Općine Antunovac („Službeni glasnik Općine Antunovac“ broj 2/13, 3/18 i 7/19), Općinski načelnik Općine Antunovac dana, 25. studenoga 2019. godine, donosi

**PRIJEDLOG ODLUKE**

**o načinu upravljanja i korištenja sportskih građevina**

**u vlasništvu Općine Antunovac**

**I. OPĆE ODREDBE**

Članak 1.

 Ovom se Odlukom uređuje način upravljanja i korištenja javnih sportskih građevina i drugih sportskih građevina u vlasništvu Općine Antunovac.

Članak 2.

 Javnim sportskim građevinama smatraju se građevine koje su u vlasništvu Općine Antunovac, te se trajno koriste u izvođenju programa javnih potreba u sportu.

 Sportskim građevinama smatraju se uređene i opremljene površine i građevine u kojima se provode sportske aktivnosti, a koje osim općih uvjeta propisanih posebnim propisima za te građevine zadovoljavaju i posebne uvjete u skladu s odredbama Zakona o sportu („Narodne novine“ broj 71/06, 150/08, 124/10, 124/11, 86/12, 94/13, 85/15, 19/16 i 98/19).

**II. SPORTSKE GRAĐEVINE**

Članak 3.

 Ovisno o značenju za sport Općine Antunovac i načinu upravljanja, javne sportske građevine i druge sportske građevine u vlasništvu Općine Antunovac su:

 1. sportske građevine – nogometna igrališta s pratećim objektima – stadionom, svlačionicama, uredskim - klubskim prostorijama, i to:

 1.1. sportska građevina u Antunovcu (nogometno igralište s pratećim objektima), k.č.br. 475/1, k.o. Antunovac,

 1.2. sportska građevina u Ivanovcu (nogometno igralište s pratećim objektima), k.č.br. 556, k.o. Ivanovac.

**III. UPRAVLJANJE SPORTSKIM GRAĐEVINAMA**

Članak 4.

 U poslove upravljanja sportskim građevinama ubrajaju se slijedeći poslovi:

 1. redovito, tekuće i investicijsko održavanje sportske građevine u građevinskom i funkcionalnom smislu, prema namjeni građevine, a posebno za provođenje programa javnih potreba u sportu Općine Antunovac,

 2. davanje u zakup poslovnog prostora u okviru sportske građevine,

 3. primjerena zaštita sportske građevine,

 4. određivanje i provođenje unutarnjeg reda u sportskoj građevini,

 5. primjereno osiguranje sportske građevine,

 6. obavljanje povremenih i godišnjih pregleda sportske građevine radi utvrđivanja njezinog stanja u građevinskom i funkcionalnom smislu,

 7. kontrola korištenja sportske građevine sukladno sklopljenim ugovorima,

 8. drugi poslovi koji, prema posebnim propisima, spadaju u upravljanje sportskom građevinom.

 Modernizacija i rekonstrukcija – kapitalno investiranje na sportskim građevinama provodi se u suradnji upravitelja i vlasnika nekretnine – Općine Antunovac, odnosno za investicijsko održavanje u smislu adaptacije i dogradnje postojećih građevina, izgradnju novih građevina, kao i svih ostalih investicijskih ulaganja, upravitelj je obvezan ishoditi suglasnost vlasnika nekretnine.

 Ovisno o uvjetima nositelj investicijskih radova na sportskom objektu mogu biti i upravitelj i Općina Antunovac ovisno o prilikama i izvorima financiranja.

 Upravitelj sportskih građevina ne može opteretiti i otuđiti građevine bez suglasnosti vlasnika nekretnine.

Članak 5.

 Način upravljanja i korištenja sportskih građevina uređuje se ovisno o njihovu značenju za sport na području Općine Antunovac i provođenju programa javnih potreba u sportu Općine Antunovac.

 Vlasnik sportskih građevina iz članka 3. ove Odluke je Općina Antunovac, a daju se na upravljanje sportskim udrugama s područja Općine Antunovac, i to:

* NK „Vitez 92“ Antunovac – sportska građevina u Antunovcu (nogometno igralište s pratećim objektima), k.č.br. 475/1, k.o. Antunovac,
* NK „Slavonija“ Ivanovac – sportska građevina u Ivanovcu (nogometno igralište s pratećim objektima), k.č.br. 556, k.o. Ivanovac.

Članak 6.

 Upravljanje građevinama povjerava se na neodređeno vrijeme, bez naknade, a isto se može prekinuti:

* odlukom vlasnika, Općine Antunovac,
* prestankom postojanja nogometnog kluba,
* prestankom potreba korištenja od strane upravitelja.

Članak 7.

 Način upravljanja i korištenja sportskih građevina iz članka 3. ove Odluke regulira se ugovorom između Općine Antunovac i upravitelja iz članka 5. ove Odluke.

 Ugovor u ime Općine Antunovac sklapa Općinski načelnik, a u ime upravitelja ovlaštena osoba upisana u Registar udruga Republike Hrvatske.

Članak 8.

 Predmet upravljanja u pravilu je određena sportska građevina kao jedinstvena cjelina, odnosno svi zatvoreni i otvoreni prostori građevine, sportski i poslovni te prateći prostori i oprema, odnosno nogometna igrališta i prateća oprema, te uredske prostorije i prateća oprema.

Članak 9.

 Prostore u sportskim građevinama ili uz njih, a koji nisu u funkciji obavljanja sportske djelatnosti mogu se dodijeliti u zakup kao poslovni prostor putem javnog natječaja odgovarajućom primjenom akta o zakupu i kupoprodaji poslovnog prostora.

 Prostori uz sportske građevine koji nisu u izravnoj funkciji sporta mogu se dodijeliti pravnim i fizičkim osobama na korištenje kao javne površine odgovarajućom primjenom odredaba akta o javnim površinama.

 Postupke dodjele prostora iz stavka 1. i 2. ovoga članka provodi Jedinstveni upravni odjel Općine Antunovac.

**IV. NADZOR**

Članak 10.

 Općina Antunovac nadzire:

* namjensko korištenje sportske građevine,
* održavanje sportskih građevina,
* korištenje sportskih građevina,
* gospodarenje sportskim građevinama (investicijsko održavanje građevine).

**V. PRIJELAZNE I ZAVRŠNE ODREDBE**

Članak 11.

 Na upravljanje i korištenje sportske građevine, ako ovom Odlukom nije određeno drugačije, primjenjuju se opći propisi o upravljanju nekretninama i propisi o sportskim građevinama.

Članak 12.

 Korisnici javnih sportskih građevina koji nemaju reguliran odnos s Općinom Antunovac, u skladu s ovom Odlukom dužni su sklopiti ugovore o upravljanju i korištenju sportskih građevina u roku od 3 mjeseca od stupanja na snagu ove Odluke.

Članak 13.

 Stupanjem na snagu ove Odluke prestaju važiti: Odluka o davanju na upravljanje sportskog centra Antunovac, NK „Vitez 92“, KLASA: 620-01/00-01/3, URBROJ: 2158/02-00-01, od dana 31. svibnja 2000. godine i Odluka o korištenju Sportskog centra Ivanovac, Nogometnom klubu „Slavonija“ Ivanovac, KLASA: 620-01/16-01/02, URBROJ: 2158/02-01-16-4 od dana 22. ožujka 2015. godine.

Članak 14.

Ovaj Prijedlog odluke daje se na usvajanje Općinskom vijeću Općine Antunovac.

Članak 15.

Ova Odluka stupa na snagu osmog dana od dana objave u «Službenom glasniku Općine Antunovac».

KLASA: 373-04/19-01/01

URBROJ: 2158/02-01-19-1

U Antunovcu, 25. studenoga 2019. godine

 Općinski načelnik

 Davor Tubanjski, bacc. ing. agr.